Tek sendaw ne dù kehtohen yóm mò ken bè yóm Kdaw Khius.
Tódô tngón Jisas yóm móyón ktebelen yóm benwu ni,
ne bud mulék ebè Maen.
Tey tendo gel kbong nawahen kul yó kem tau gel lemolò du,
ne là kóen monol nawahen ebélê le efet kól bè yóm ktagaken kul.
Timbow kifu bè yó,
gotu le seyón ke Jisas mken yó kem gel lemolò du.
Deng sana hnô Seitan lem hendem Judas yóm angat keblayen ke Jisas sumóng ebè yó kem hmohon du.
Nim Judas ni,
du se ngà Simun Iskariyut,
Okóm ke Jisas kun,
deng eles tngónen yóm kfasang deng blay Maen du mò mogot du yóm kdéen.
Tngónen snéen yóm kewóten gu bè Dwata ne yóm bud kuléken etu béléen.
Ominen mdà,
kóhen yóm lafin nesen,
nan e ma kayab,
ne beden bè ówóken.
Ominen ma lenggana ne nlemen él,
ne nbuten molob ti yó kem gel lemolò du,
ne bud gel ifuhen du yóm kayab beden bè ówóken.
Timbow kól bè Simun Pitér,
yó udél Simun ebè Jisas,
monen,
“Tô nolobem tihu kô,
Sér?”
Bnalà Jisas se,
monen,
“Là kô glileb ye du ni kem nmou bélê ye ni,
okóm angat glileb ye he hulin kdaw.”
Bud mudél Pitér,
monen,
“Là kóe na a móyô holob du kóm yóm tihu,
Sér.”
Bud mon Jisas se,
“Ke là nolobu du yóm tihem,
là kô uu du yóm tau lemolò do.”
Bud mon Simun Pitér,
“Ke lómón se yó,
Sér,
béen són ti nolobem,
homong nolobem sigelu ne kuluhu snéen.”
Ne bud mon Jisas mò du,
“Yóm tau deng dyo,
deng mólós ne.
Geblaen ke olohen bud molob tihen.
Deng ye gotu mólós ne kuy,
okóm tek sotu bélê ye là mólósen.”
(Yó gónó Jisas mon du yóm yó,
abay se deng eles tódô tngónen ne yóm tau angat mlay du sumóng.)
Timbow deng gotu kolob Jisas ti le,
ominen bud lemsek yóm lafin nesen,
ne bud mulék ebè yóm sana gónón myón.
Ne snólóken lu,
monen,
“Deng glileb ye lanen kô nim nmou bélê ye ni koni?
Gel mon ye,
ou se yóm gónó ye gel htolok,
ne ou se gónó ye mogot.
Tahu se yóm gel mon ye yó.
Ke ou se yóm gónó ye mogot ne yóm gónó ye htolok,
ne ke ou yóm molob ti ye koni,
hol bud gel sendalang ye se kuy yóm nmou yó.
Nim deng nmou bélê ye ni mò gónó ye dmalang du yóm keheglaan ye bè kem dumu ye.
Tódô tulónu kuy ktahuhen,”
mon Jisas.
“Là kóen geta senta amohen yóm tau hesek.
Ne yóm tau gel dók,
là kóen geta senta yóm tau mdók du.
Deng tngón ye ne ktahuhen nim monu mò kuy ni,
bong kehligal ye ke nmò ye.